
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	27 martie 2017

	Nr.
	4c-7/497


R A P O R T

asupra propunerii legislative privind modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii pe perioada 1950-1961
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. Plx 244/2016 din 3 mai 2016, cu dezbaterea pe fond, în procedură obişnuită, a propunerii legislative privind modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii pe perioada 1950-1961.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.54/20.01.2016)

· avizul negativ al Comisiei pentru apărare, ordine publică şi siguranţă naţională (nr.4c-12/247/10.05.2016)
· avizul negativ al Comisiei juridice, de disciplină şi imunităţi 
(nr.4c-11/660/10.05.2016)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/442/11.05.2016)

· avizul negativ al Comisiei pentru buget, finanţe şi bănci 
(nr.4c-2/309/06.09.2016)

· punctul de vedere, negativ, al Guvernului (nr.434/09.03.2016).

Propunerea legislativă are ca obiect de reglementare modificarea Legii nr.309/2002, în sensul acordării drepturilor prevăzute de acest act normativ şi persoanelor care au efectuat stagiul militar în detaşamentele Ministerului Forţelor Armate (MFA), care au fost repartizate la Direcţia Generală a Serviciului Muncii (DGSM) în perioada 1950-1961.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 21 martie 2017 a participat, în conformitate cu prevederile art.55 din Regulamentul Camerei Deputaţilor, republicat, doamna Otilia Sava – Secretar de Stat în cadrul Ministerului Apărării Naţionale.
La lucrările comisiei şi-au înregistrat prezenţa 18 deputaţi, din totalul de 21 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 26 aprilie 2016.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- prevederile art.I au caracter retroactiv, ceea ce contravine art.15 alin.(2) din Constituţia României, precum şi dispoziţiilor Legii nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare.

- între persoanele care au efectuat stagiul militar în cadrul DGSM şi cele care l-au efectuat în cadrul MFA, în detaşamente de muncă necombatante, există o deosebire esenţială, dată de statutul fiecărei categorii şi nu de activitatea în sine desfăşurată în perioada respectivă.
Militarii în termen, care au desfăşurat în acea perioadă activităţi în economia naţională, aşa cum sunt cei care fac obiectul propunerii legislative, nu au fost încadraţi în structuri speciale în afara organizării forţelor armate, ci au făcut parte din unităţi militare, au purtat uniformă militară, au îndeplinit planul pregătirii de luptă şi au depus jurământul militar, fapt pentru care aceştia nu pot fi asimilaţi persoanelor recrutate în Detaşamentele de Muncă din cadrul Serviciului Muncii (DGSM).
De asemenea, precizăm că desfiinţarea DGSM în 1961 nu a determinat încetarea activităţii în unităţile militare, iar aplicarea prevederilor Legii nr. 309/2002 numai persoanelor care au efectuat stagiul militar în perioada 1950-1961 în aceste unităţi ar conduce la noi inechităţi şi forme de discriminare, atât în rândul militarilor conscriptibili care au desfăşurat acelaşi gen de activităţi şi în aceleaşi condiţii după anul 1961, cât şi al militarilor care au fost încadraţi în structuri cu misiuni de luptă şi instrucţie, al celor care executau şi alte lucrări în economia naţională şi care, într-un fel sau altul, au înfruntat greutăţile serviciului militar.
Întrebuinţarea de muncă necalificată sau calificată a fost o constantă a Ministerului Forţelor Armate, ulterior Ministerul Apărării Naţionale, în intervalul 1950-1991, după care s-a desfiinţat Direcţia Lucrări în Economia Naţională, structură care a avut în compunere toate unităţile militare cu profil economic. Prin urmare, activitatea în economie a militarilor din unităţile subordonate Ministerului Forţelor Armate nu s-a finalizat la data de 28.02.1961, atunci când s-a desfiinţat DGSM. 
Astfel, trebuie menţionat faptul că numărul estimativ al tinerilor afectaţi unor lucrări în economia naţională pe durata desfăşurării stagiului militar în perioada anterioară anului 1990, potenţiali beneficiari ai măsurilor propuse, este de peste 10.000.000. 

PREŞEDINTE,



SECRETAR,

Adrian Solomon



Violeta Răduţ













Întocmit,

Consilier parlamentar Lidia Vlădescu

